
ร้านนี้เพื่อนๆหลายคนน่าจะพอทราบกันนะครับว่าเป็นร้านของภรรยาคุณตัน อิชิตัน นั่นเอง ซึ่งเปิดมาได้หลายสาขาแล้ว คือ สาขาแรก ทองหล่อซอย 10 (อารีนา), CTW, Siam Center, Platinum ประตูน้ำ, ฟิวเจอร์พาร์ครังสิต, เซ็นทรัลลาดพร้าว, เซ็นทรัลปิ่นเกล้า, Royal Garden พัทยา, The Mall  บางกะปิ และสาขาล่าสุดที่ Mega Bangna ที่จะมารีวิวนี่เอง

ผมคงไม่ต้องสาธยายประวัติความเป็นมาของร้านนี้มาก เพราะหลายคนรู้จักกันมาดีแล้วตามสื่อหรือสาขาที่เปิดขึ้นมาตามจุดต่างๆที่โดดเด่นครับ ขอรีวิวเน้นเกี่ยวกับช่วงเทศกาล Valentine's Day กันเลย

ที่ตั้ง: ร้านที่สาขานี้จะอยู่ชั้น 1 ตรงบริเวณลานทางเดินกลางภายในของห้าง ตรงใกล้ๆประตูทางเข้าหลักด้านหน้าเลย (ที่สามารถทะลุไปส่วนร้านอาหารตรงสวนภายนอก หน้าร้าน wine connection กับ Starbucks) เอาเป็นว่าเดินเข้ามาเห็นตั้งโดดเด่นตรงประชาสัมพันธ์เลย เป็น location ที่ดี

สาขานี้มีเครื่องดื่มกับขนมหวานจำหน่ายเหมือนสาขาอื่นๆ ทั้งส่วนที่เป็น ช็อคโกแลตสดสูตรฮอกไกโด รวมถึง Gelato ที่เน้นแนว healthy มีทั้ง low-fat หรือ non-fat มีที่นั่งทานในร้านด้วยหรือ dine-in นอกเหนือจาก take away


Melt me ถ้าพูดถึงร้านนี้ สิ่งที่นึกถึงอันดับแรกและเป็น signature ของร้าน คือ Chocolate สไตล์โฮมเมด สูตรต้นตำรับจากฮอกไกโด ซึ่งมีการใช้วัตถุดิบคุณภาพเกรดชั้นดีของช็อคโกแลตเบลเยี่ยม และข้อมูลที่ผมทราบอีกอันนึงคือ Chocolate ของร้านเค้าจะออกแนว healthy ด้วยคือมีการใช้ส่วนประกอบของโกโก้ในชิ้นช็อคโกแลตประมาณ 70% อีก 30% ที่เหลือก็เป็นพวกน้ำตาลและส่วนผสมอื่นๆ ถือว่าเป็นสัดส่วนที่ไขมันต่ำครับ

Chocolate series ของร้านก็มีเป็น

• สูตรดั้งเดิม Hokkaido Chocolate รส Dark, White, Matcha, Strawberry

• Hokkaido Macadamia หรือแม็คคาเดเมียเคลือบ Dark หรือ White Chocolate

• Truffles หรือแนวแฟนซี ตกแต่งเป็นลวดลายหรือรูปทรงต่างๆหลากหลาย


วันนี้ที่ผมแวะมาคือตั้งใจจะมาซื้อ Box Set สำหรับเทศกาลวาเลน์ไทน์โดยเฉพาะครับ ตัวที่โดดเด่นสำหรับเทศกาลแห่งความรักจะเป็นแบบ Assorted Chocolate Truffle โดยตั้งชื่อว่า Truffle Love Quote มีให้เลือกแบบ 12 pcs (590 บาท) หรือ 16 pcs (690 บาท) ผมซื้อเป็นแบบ 16 ชิ้น กลับบ้านเป็นของขวัญให้กับภรรยานะครับ

Packaging ดูดีมีคุณค่า เหมาะสำหรับคนพิเศษ หรือเทศกาลสำคัญต่างๆครับ ข้างในกล่องก็มีช็อคโกแลตรูปทรงน่ารักต่างๆเข้ากับเทศกาล อย่างเช่นรูปหัวใจสีแดง หรือสลักคำว่า Love -- ช็อคโกแลตนุ่มละลายในปากตามสโลแกนและชื่อร้าน

ปกตินอกช่วงเทศกาลเค้าสามารถให้ลูกค้าสั่งสินค้าผ่านทาง online และมีบริการจัดส่งด้วยครับ แต่ช่วง Valentine เค้าของดส่ง


** มีแจก gift voucher 2 ใบ สำหรับนั่งทานที่ร้าน ในวัน White Day (14 มี.ค. -- ฝ่ายหญิงตอบรักกลับฝ่ายชาย) และช่วงเทศกาล Easter เดือนเมษายน
